Ès ou ka travay afon pou Bondyé ? | Tou dè Gad pou étidyé\nTou dè Gad la (édisyon ki fèt pou étidyé) | Avril 2019\nLI-Y AN Aboua Acoli Adja Afrikaans Aka Albanè Alman Altayi Alur Amarik Ami Anglé Aousa Arab Awményen Awményen (òksidantal) Azéri Azéri (sirilik) Ba alman Bachkir Baoulé Basa (Kamroun) Batak (karo) Batak (toba) Batak simaloungoun Bengali Bichlamar Bikòl Bilga Birman Boulou Byak Changana a Mozanbik Chavakano Chichéwa Chin Haka Chinois cantonais (simplifié) Chinwa kantonè (tradisyonèl) Chinwa mandaren (senp) Chinwa mandaren (tradisyonèl) Chitonga Chitonga (Malawi) Chitonga (Zimbabwé) Chitoumbouka Chiyao Chokwé Chol Chona Chopi Chuabo Chuuk Damara Dangmé Danwa Dayak Ngaju Digò Douala Drehu Edo Efik Endonézyen Ezan Fidjyen Finwa Fon Fwansé Ga Galwa Garifuna Goun Groenlandé Grèk Gujarati Gwarani Iban Ibanak Ibenda Igbo Ikrényen Iligaynon Iloko Indi Iri motou Isibemba Islandé Isoko Italyen Japoné Javané Jitonga Jula Jéowjyen Kabyé Kachen Kakchikèl (dè Lwès) Kanada Kanbodjyen Kapvèwdyen Karèn S’gaw Katalan Kazak Kazak (arab) Kichua (Chimborazo) Kichua (Imbabura) Kikamba Kikaondé Kikongo Kikouyou Kiluba Kimboundou Kinyarwanda Kipandé Kiribati Kiroundi Kisi Kisongé Kiwgiz Kongo Koréyen Krio Kroat Kréyòl Gwadloup Kréyòl a lé Séchèl Kréyòl ayisyen Kréyòl bélizyen Kréyòl lil Moris Kuwd Kuwmanji Kuwd kuwmanji (Kokaz) Kuwd kuwmanji (sirilik) Kwangali Kwanyama Kyangonndé Kèkchi Kéchua (Ankach) Kéchua (Ayakucho) Kéchua (Bolivi) Kéchua (Kuzko) Lahu Lang Malawi èvè sign Lang Mèksiken èvè sign Lang alman èvè sign Lang amériken èvè sign Lang angolé èvè sign Lang awjanten èvè sign Lang bolivyen èvè sign Lang britanik èvè sign Lang chilyen èvè sign Lang chinwa èvè sign Lang endonézyen èvè sign Lang filipin èvè sign Lang finwa èvè sign Lang fwansé èvè sign Lang grèk èvè sign Lang gwatémaltèk èvè sign Lang italyen èvè sign Lang japoné èvè sign Lang kiben èvè sign Lang kolonbyen èvè sign Lang kongolè èvè sign Lang koréyen èvè sign Lang kostarisyen èvè sign Lang kroat èvè sign Lang kébékwa èvè sign Lang kényan èvè sign Lang mozanbiken èvè sign Lang nikaragwéyen èvè sign Lang ondiryen èvè sign Lang ongrwa èvè sign Lang panaméyen èvè sign Lang paragwéyen èvè sign Lang poloné ève sign Lang périvyen èvè sign Lang pòrtigé èvè sign Lang ris èvè sign Lang salvadoryen èvè sign Lang sid afriken èvè sign Lang tay èvè sign Lang taywanné èvè sign Lang tchèk èvè sign Lang vénéziélyen èvè sign Lang woumen èvè sign Lang zanbyen èvè sign Lang zendyen èvè sign Lang zimbabwéyen èvè sign Lang èslovak èvè sign Lang èspagnòl èvè sign Lang ékwatoryen èvè sign Lang òstralyen èvè sign Lao Lingala Litianyen Lomwé Lougannda Loukonnzo Lounda Louo Louvalé Lènjé Léton Makoua Makoua Mééto Malay Malayalam Malgach Malté Mam Manmbwé-loungou Mapoudoungoun Marati Masédonyen Mawchal Maya Mazatèk a Ouaoutla Mbounda Mengrélyen Miks (anmitan-nò a péyi-la) Mikstèk (Géréro) Mizo Mong blan Mongòl Motou Mouré Navajo Nawat (Wastéka) Nawat (géréro) Nawat (o nò a Pwébla) Nawat (santral) Ndaou Ndonga Ndébélé Ndébélé (Zimbabwe) Ngabéré Ngangéla Nias Niue Nowvéjyen Nyanja Nyanéka Nyungwé Nzéma Népali Néèrlandé Okan Okpé Ongrwa Oromo Osèt Otètèla Ourdou Ousbèk Ousbèk (women) Palau Pangasinan Papyamento (Kuraso) Pendjabi Pidjin (Afrik dè Lwès) Pidjin salomonyen Poloné Ponape Pèrsan Pòrtigé Pòrtigé (Pòrtigal) Rarotongan Ris Ronga Runyankore Rutooro Samoan Sangir Sango Saramaka Sena Sengalé Sepedi Sezoto a Afrik di Sid Sezoto a Lezoto Sidama Silozi Siédwa Soundané Sranan tongo Swahili Swahili (Kongo) Swati Sèrb Sèrb (women) Sébouano Tagalog Tajiki Tamoul Taraskan Tatar Tay Tayisyen Tchiluba Tchouvach Tchwa Tchèk Tigrinya Tirk Tirkmèn Tiv Tlapanèk Tojolabal Tok pisin Tongyen Totonak Tsonga Tswana Tuvaluan Twi Tzeltal Tzotzil Télougou Tétoum Dili Umbundu Urobo Uruund Venda Vyètnamyen Walis Waray-Waray Wayuunaiki Wigour (arab) Wigour (sirilik) Wolaitsa Womani (Masédwàn) Womani (Masédwàn, sirilik) Womani (Sid a Grès) Womani (Sèrbi) Woumen Xoza Yapwa Yoruba Zandé Zapotèk (a lism-la) Zoulou lang brézilyen èvè sign sepulana Èslovak Èslovèn Èspagnòl Èstonyen Ébré Émara Éréro Éwé\nAWTIK POU ÉTIDYÉ 14\nÈs ou ka travay afon pou Bondyé ?\n« Kontinyé préché bon nouvèl-la, travay afon pou Bondyé » (2 TIM. 4:5, nòt).\nKANTIK 57 Prêchons à toutes sortes de gens\nApré rézirèksyon a-y, Jézi jwenn disip a-y é i ba-yo lòd-lasa : « alé é fè disip » (gadé paragraf 1 la).\n1. Ka tout sèwvitè a Bondyé vlé fè ? É poukwa yo vlé fè sa ? (gadé imaj-la ki anlè po a jounal-la).\nJÉZIKRI ba disip a-y on lòd. I di-yo : « Alé é fè disip pawmi moun a toutkalté nasyon » (Mat. 28:19). Tout sèwvitè a Bondyé vlé aprann kijan yo pé travay afon pou Bondyé (2 Tim. 4:5). Lè ou byen gadé, pa ni pondòt aktivité ki pli enpòwtan é ki pli itil ki prédikasyon-la. Fò-nou pòté bon mannèv pou nou fè travay-lasa. Men nou oblijé rèkonnèt kè pétèt nou ni dimal a préché otan kè nou té’é vlé.\n2. Ka ki pé anpéché-nou travay pou Jéova ?\n2 Ni dòt biten enpòwtan ki ka pran asi tan an nou é asi énèrji an nou. Pétèt kè chakjou fò-nou travay onlo pou nou pé sa nouri fanmi an nou. Oben pétèt kè nou ni gwo rèsponsabilité an fanmi an nou. Pétèt nou ka goumé èvè lamaladi, nou ka soufè èvè déprésyon, oben lavyéyès ka bat-nou. Magré tousa, kijan nou pé travay afon pou Bondyé ?\n3. Ka nou ka konprann lè nou ka li sa Jézi di adan Matyé 13:23 ?\n3 Pétèt kè nou té’é vlé pasé plis tan an prédikasyon. Si nou pa’a rivé fè sa, fò pa nou dékourajé. Jézi té sav kè noutout pa té’é rivé a fè menm biten-la adan sèwvis-la (li Matyé 13:23). Dépi nou ka fè tousa nou pé, sèwvis an nou ni on gran valè pou Jéova (Ébr. 6:10-12). Men pétèt osi, nou ka konstaté kè nou adan on sitiyasyon ka pèwmèt-nou fè plis. Adan awtik-lasa, nou ké vwè kijan nou pé ba sèwvis an nou pou Bondyé prèmyé plas an vi an nou. Nou ké vwè osi ka nou pé fè pou vi an nou rété senp, é pou kò an nou vin pi bon lè nou ka préché é lè nou ka anségné. Men avan nou balansé, an-nou ègzaminé ka sa vlé di ‘travay afon pou Bondyé’ ?\n4. Ka sa vlé di ‘travay afon pou Bondyé’ ?\n4 Pou nou pé sa travay afon pou Bondyé, fò-nou fè tousa nou pé pou nou préché é pou nou anségné. Men ni ondòt biten ki pli enpòwtan pou Jéova : sé sa ki ka pousé-nou préché. Lanmou an nou pou Jéova é pou pwochen an nou ka pousé-nou a travay afon adan sèwvis an nou * (Mawk 12:30, 31 ; Kol. 3:23). Lè nou ka sèvi Jéova afon, nou ka itilizé fòs an nou é kapasité an nou pou nou ba-y sa nou ni dè méyè. Si nou ka vwè prédikasyon-la kon on lonnè Jéova ka fè-nou, nou ké fè tousa nou pé pou préché bon nouvèl-la ba on maksimòm dè moun.\n5-6. Ès on moun ki ni onlo biten a fè pé ba prédikasyon-la prèmyé plas adan vi a-y ? Bay on ègzanp.\n5 An-nou pran ègzanp a on jennboug ki enmé jouwé tanbou. Dépi i ni on ti moman, sé tanbou i ka konnyé. Finalman, i touvé on ti djòb : yo ba-y jouwé tanbou adan on rèstoran lèwikenn. Men èvè lajan-la i ka touché la, i pa ka rivé péyé tout fakti a-y. Kifè, i oblijé travay adan on magazen an simenn-la. Sé vré, menmsi i ka pasé tout tan a-y adan magazen-la, sa i pli enmé sé jouwé mizik. Anfon a tchè a-y, sa i té’é vlé sé vin on méyè mizisyen é jouwé mizik pou gangné vi a-y. Men annatandan, dépi i ni on ti moman, sé tanbou jennboug-la ka konnyé.\n6 Menmjan-la, pétèt ou té’é vlé pasé plis tan an prédikasyon pas ou enmé sa toubònman. Ou ka fè tousa ou pé pou vin on zouti-filé pou touché tchè a moun. Èvè tousa ou ni a fè, pétèt ou ka mandé-w ka ou pé fè pou ba prédikasyon-la prèmyé plas adan vi a-w.\nKIJAN NOU PÉ BA PRÉDIKASYON-LA PRÈMYÉ PLAS ADAN VI AN NOU\n7-8. Ki valè Jézi té ka ba prédikasyon-la é kijan nou pé imité-y ?\n7 Jézi té ka ba sèwvis a-y pou Jéova on gran valè toubònman. Aktivité-la ki té pli enpòwtan pou Jézi sété palé dè wayòm a Bondyé (Jan 4:34, 35). I fè plizyè santenn kilomèt apyé pou i té pé sa préché ba on maksimòm dè moun. Toupatou i pasé, i té ka chèché a palé ba sé moun-la kèlkèswa la i té ka jwenn-yo, ki sé akaz a yo oben dòt koté ankò. I mété sèwvis a-y pou Jéova prèmyé douvan an vi a-y.\n8 Nou pé imité Jézikris, kifè, kèlkèswa la nou yé, chakfwa sa posib, nou ka chèché a préché bon nouvèl-la. Anplisdisa, menmsi nou ni tousa ki fo-nou akaz an nou, nou paré a fè sakrifis pou prédikasyon-la (Mawk 6:31-34 ; 1 Pyè 2:21). Adan lasanblé-la, ni sèwten frè é sè ki pyonyé èspésyal, pyonyé pèwmanan oben pyonyé an ranfò. Ni dòt ankò ki aprann palé ondòt lang oben ki ay on koté yo bizwen plis pwoklamatè. Men lè ou byen gadé, on gwo mòso a prédikasyon-la, sé frè é sè ki pé pa préché otan ki yo ki ka fè-y. Men, yo ka fè tousa yo pé. Kèlkèswa sitiyasyon an nou, Jéova pa’a mandé-nou fè plis ki sa nou pé. I vlé kè noutout pran onlo plézi lè nou ka préché « bon nouvèl ki plen glwa a Dyé-la tchè a-y kontan la » (1 Tim. 1:11 ; Dét. 30:11).\n9. a) Menm lè i té oblijé travay pou gangné vi a-y, Pòl ba prédikasyon-la prèmyé plas adan vi a-y. Ankijan ? b) Sèlon Akt 28:16, 30, 31, ki valè Pòl té ka ba prédikasyon-la ?\n9 Ègzanp a lapòt Pòl, sé on bon ègzanp osi. I té ka ba sèwvis a-y pou Jéova on gran valè toubònman. Pannan i té ka fè dézyèm vwayaj a-y antankè misyonè, i touvé-y Korent, é pannan on ti moman, i té ka fè tant pou pé sa gangné vi a-y. Men a pa pousa i té ka fè aktivité-lasa pasé an prèmyé. Grasa travay-lasa, i té ni on dèkwa pou viv, é konsa i té pé préché bon nouvèl la ba moun-Korent ‘san sa kouté-yo ayen’ (2 Kor. 11:7). Menmsi fò i té travay, Pòl kontinyé ba sèwvis a-y pou Bondyé prèmyé plas-la é chak saba i té ka préché. Lè sitiyasyon a-y vin pli bon, Pòl té pé pasé plis tan ka préché. I ‘koumansé ka pasé tout tan a-y ka anonsé pawòl a Bondyé, i té ka préché ba sé Juif-la pou montré-yo kè Jézi sé Lèkris’ (Akt 18:3-5 ; 2 Kor. 11:9). Pita, Pòl té fèmé pannan dé lanné adan on kaz ki té ka touvé-y a Wòm. Men i té ka pwofité pou i té préché ba moun ki té ka vin vwè-y é i ékri lèt ba moun osi (li Akt 28:16, 30, 31). Pou Pòl, pa té ni ayen ki té pli enpòwtan ki sèwvis a-y. I pa té vlé lésé ayen distrè-y. I maké : « Pas nou ni sèwvis-lasa [...], nou pa ka lagé » (2 Kor. 4:1). Kon Pòl, menmsi travay an nou ka pran-nou onlo tan, fò-nou ba prédikasyon-la prèmyé plas adan vi an nou.\nNi onlo fason diféran nou pé travay afon pou Jéova (gadé sé paragraf 10 é 11 la).\n10-11. Si santé an nou pa gè bon, kijan nou pé travay afon pou Bondyé ?\n10 Délè, akòz dè laj an nou oben dè santé an nou, nou pé pa préché dè kaz an kaz otan kè nou té’é vlé. Men nou pé préché onlo dòt fason diféran. O prèmyé syèk, sé krétyen-la té ka préché toupatou yo té ka jwenn moun. Dépi yo té ni lokazyon, yo té ka préché lavérité dè kaz an kaz, an lari, oben dòt koté ankò ba « moun ki té la » (Akt 17:17 ; 20:20). Si nou ni dimal a maché, pétèt nou pé sizé on koté ni moun ka pasé é palé ba sé moun-la. Oben nou pé préché pa lèt, pa téléfòn, oswa pannan nou ka alé é vini. Ni onlo frè é sè ki ni dimal a préché dè kaz an kaz é davwa yo itilizé sé métòd-lasa, yo kontan toubònman.\n11 Menmsi santé a-w pa tèlman flanbo, ou pé travay afon pou Bondyé. Sé sa lapòt Pòl konstaté. Mi sa i di : « Grasa sila ki ka ban-mwen puisans-la, an ni fòs pou tout biten » (Filip. 4:13). Pòl té byen bizwen « puisans »-lasa lè i tonbé malad pannan on vwayaj i té ka fè antankè misyonè. Mi sa i èspliké sé moun-la ki té ka rété adan on réjyon yo té ka kriyé Galasi : « Sé on maladi an té ni ki ban-mwen lokazyon di-zòt bon nouvèl-la prèmyé fwa-la » (Gal. 4:13). Menmjan-la, si santé a-w pa gè bon, pétèt ou ké ni lokazyon préché bon nouvèl-la ba dòt moun kon pa ègzanp dòktè, enfiwmyèz, oben moun ki ka vin swangné-w pannan ou malad. Onlo adan sé moun-lasa ka travay lè sé frè é sè-la ka chèché a vwè-yo akaz a yo.\nKA NOU PÉ FÈ POU VI AN NOU RÉTÉ SENP\n12. Ka sa vé di lésé zyé an nou fiksé asi onsèl biten ?\n12 Jézi di : « Lanp a kò-la sé zyé-la. Si zyé a-w ka fiksé onsèl biten, tout kò a-w ké ka kléré » (Mat. 6:22). Ka Jézi té vlé di pa la ? I té vlé di kè fò vi an nou rété senp, kivédi fò-nou rété konsantré asi onsèl òbjèktif, é kè fò pa nou lésé ayen distrè-nou. Jézi limenm lésé on bèl ègzanp ban nou adan domenn-lasa. I té ka mèt Wayòm-la é sèwvis a-y pou Bondyé prèmyé douvan adan vi a-y, é i anségné disip a-y fè menm biten-la. Nou ka fè kon Jézi lè nou ka mèt sèwvis an nou pou Bondyé prèmyé douvan adan vi an nou, kivédi nou ka ‘chèché Wayòm-la é jistis a Bondyé an prèmyé’ (Mat. 6:33).\n13. Ka ki pé édé-nou mèt prédikasyon-la prèmyé douvan ?\n13 On mannyè nou pé mèt prédikasyon-la prèmyé douvan, sé lè nou ka chèché a ni on vi pli senp *. Si nou fè sa, nou ké ni plis tan pou édé lézòt konnèt Jéova. Pa ègzanp, ès ni mwayen nou chanjé pwogram a travay an nou pou nou pé sa ni plis tan pou préché pannan lasimenn ? Ès ni mwayen nou pasé mwens tan adan sèwten anmizman ?\n14. Ki chanjman on ansyen é madanm a-y fè pou yo té ni plis tan pou préché ?\n14 An-nou pran ègzanp a on ansyen, non a-y sé Elias, é madanm a-y. I ka èspliké : « Ni onlè, nou pa té pé pran sèwvis pyonyé. Men, si nou té vlé pran-y on jou, fò nou té fè dé ti chanjman avan. Sé konsa nou éséyé vwè ki biten nou té’é pé fè piti-a-piti pou pasé plis tan an prédikasyon. Pa ègzanp, nou moli asi dépans an nou, nou pasé mwens tan ka anmizé-nou é nou mandé patron an nou si i té pé ban-nou on pwogram ki ka fòsé-nou mwens. Kifè, nou té pé préché lèswa, nou té pé ni plis étid biblik é, dé fwa adan mwa-la, nou té pé ay préché èvè lasanblé an nou pannan lasimenn. A pa ti kontan nou té kontan ! »\nKIJAN KÒ AN NOU PÉ VIN PI BON LÈ NOU KA PRÉCHÉ É LÈ NOU KA ANSÉGNÉ\nSi nou ka mèt an pratik sa nou ka aprann adan réinyon a simenn-la, nou ké kontinyé fè progré adan prédikasyon-la (gadé sé paragraf 15 é 16 la). *\n15-16. Sèlon sa 1 Timoté 4:13, 15 ka di, ka nou pé fè pou kò an nou vin pi bon an prédikasyon ? (gadé osi ti karé-la « Ki òbjèktif ki pé édé-w travay afon pou Bondyé »).\n15 Ondòt mannyè nou pé travay afon pou Bondyé, sé lè nou ka fè éfò pou kò an nou vin pi bon an prédikasyon. Adan désèrten métyé, toutlè yo ka voyé sé moun-la an fòwmasyon pou yo konnèt travay a yo plibyen é pou kò a yo vin pi bon adan domenn a yo. Sé menm biten-la pou moun ki ka préché Wayòm-la. Fò-nou toujou chèché a vin on méyè pwoklamatè (Pwov. 1:5 ; li 1 Timoté 4:13, 15).\n16 Men kijan nou pé fè sa ? Pannan réinyon-la Vi é ministè a on krétyen, an-nou kouté byen sé enstriksyon-la yo ka ban-nou la. Réinyon-lasa ka ban-nou on bèl fòwmasyon toubònman ki ka édé-nou piti-a-piti a vin on méyè pwoklamatè. Pa ègzanp, lè on moun sòti prézanté on sijé é prézidan-la ka ba-y konsèy, an-nou éséyé vwè ki lidé nou pé rètyenn é ki ké édé-nou préché plibyen. É pwochen fwa nou ké palé on moun dè bon nouvèl-la, an-nou mèt lidé-lasa an pratik. Ni mwayen nou mandé rèsponsab a gwoup a prédikasyon an nou on pal, oswa nou pé préché èvè-y. Oben nou pé préché èvè on pwoklamatè ki ni èkspéryans, kon on pyonyé oben rèsponsab a siwkonskripsyon an nou. Si nou ka aprann mannyé pli byen chak zouti ki adan Bwèt a zouti an nou pou anségné, nou ké ni plis jwa lè nou ké ka préché é lè nou ké ka anségné.\nKi òbjèktif ki pé édé-w travay afon pou Bondyé\nRépété on prézantasyon ki adan Cahier pour la réunion Vie chrétienne et ministère.\nFè éfò pou kò a-w vin pi bon lè ou ka koumansé on ti kozé é lè ou ka préché adan alé é vini a-w.\nFè éfò pou kò a-w vin pi bon lè ou ka li sé vèwsé-la é lè ou ka èspliké-yo, lè ou ka viré vwè on moun ou ja vwè é lè ou ka pwopozé on lèson biblik.\nÉdé plis moun konnèt jw.org® é montré plis vidéo.\nPasé plis tan an prédikasyon lè rèsponsab a siwkonskripsyon-la ka vin oben lè sé lè a Mémoryal-la.\nPriyé pou prédikasyon a-w, pou lè ou ka viré vwè on moun é pou étid biblik kè ou ni.\n17. Si ou ka travay afon pou Bondyé, ka sa ké pòté dè bon ba-w ?\n17 Ou ka rann-vou kont ? Sé on bèl lonnè toubònman Jéova ka fè-nou lè i ka pèwmèt-nou « travay ansanm-ansanm èvè[-y] » ! (1 Kor. 3:9). Si nou « sav rèkonnèt ki biten ki pli enpòwtan » é si nou ka rété konsantré asi prédikasyon-la, nou ké sèvi Jéova « èvè on tchè ki kontan » (Filip. 1:10 ; Sòm 100:2). Difètkè ou sé on sèwvitè a Bondyé, ou pé sèten kè i ké ba-w « puisans »-la ou bizwen la pou travay afon ba-y kèlkèswa difikilté oben limit kè ou ni (2 Kor. 4:1, 7 ; 6:4). Menmsi sitiyasyon a-w pa ka pèwmèt-vou fè onlo adan prédikasyon-la, dépi ou ka fè-y afon, sa ka ba-w on rézon dè ni tchè-kontan (Gal. 6:4). Lè ou ka travay afon pou Bondyé, ou ka montré kè ou enmé Jéova é kè ou enmé pwochen a-w. « Lè ou ké fè sa ou ké sové ki voumenm ki séla ki ka kouté-w la » (1 Tim. 4:16).\nPoukwa fò-nou anvi travay afon pou Bondyé ?\nKa nou pé fè pou vi an nou rété senp é kijan nou pé mèt sèwvis an nou pou Bondyé douvan ?\nKa nou pé fè pou kò an nou vin pi bon an prédikasyon ?\nKANTIK 58 Cherchons les amis de la paix\n^ par. 5 Jézi ban-nou on misyon, i di-nou préché bon nouvèl a Wayòm-la é fè disip. Adan awtik-lasa, nou ké vwè kijan nou pé travay afon pou Bondyé, menmsi nou ka jwenn difikilté adan vi an nou. Nou ké vwè osi ka pou nou fè pou préché pli byen é pou nou ni plis jwa an tchè an nou lè nou ka préché.\n^ par. 4 POU NOU BYEN KONPRANN : Sèwvis an nou pou Jéova ni plizyè biten adan-y : préché, anségné, konstwi é pran swen a sé Sal di Wayòm la, é pòté sèkou (2 Kor. 5:18, 19 ; 8:4).\n^ par. 13 Dékouvè sèt mwayen yo ka pwopozé-nou adan ti karé-la « Comment simplifier ta vie » adan Tou dè Gad a juiyé 2016, p. 10, an fwansé.\n^ par. 62 SA NOU KA VWÈ ASI SÉ IMAJ-LA : Pannan réinyon a simenn-la, on sè ka montré kijan pou-w fè lè ou ka viré vwè on moun ou ja vwè. Aprésa, sè-la ka maké sé konsèy-la prézidan a réinyon-la ka ba-y la adan bwochi Ansègnman la. Pannan wikenn-la, i ka mèt an pratik sa i sòti aprann adan réinyon-la.\nPawtajé Pawtajé Ès ou ka travay afon pou Bondyé ?\nPran ègzanp asi Jézi é trankilizé lèspri a-w\nLavérité asi lanmò\nLésé Jéova édé-w pou sé mové-lèspri-la pa pran lanmen asi-w\nISTWA A VI A ON MOUN Nou touvé ‘pèwl-la ki ni onlo valè la’\nText Òpsyon pou téléchawjé piblikasyon nimérik TOU DÈ GAD LA (ÉDISYON KI FÈT POU ÉTIDYÉ) Avril 2019\nAudio Òpsyon pou téléchawjé anrèjistrèman ou vlé kouté TOU DÈ GAD LA (ÉDISYON KI FÈT POU ÉTIDYÉ) Avril 2019\nPawtajé Pawtajé TOU DÈ GAD LA (ÉDISYON KI FÈT POU ÉTIDYÉ) Avril 2019\nTOU DÈ GAD LA (ÉDISYON KI FÈT POU ÉTIDYÉ) Avril 2019